
IRIZPEN PROPOSAMENA, TICKETBAI BETEBEHARRAREN GARAPENA ONESTEN DUEN FORU DEKRETUAREN PROIEKTUARI BURUZKOA (KONTSULTA BATZORDEAREN 2021-09-16ko BILKURA).
I.- AURREKARIAK
Irizpen honen xede den foru dekretuaren proiektua Ogasun, Finantza eta Aurrekontu Saileko foru diputatuak igorri zuen aholku batzorde honetara, bat etorriz Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. apartatuan aurreikusitakoarekin. Irizpen eskaerarekin batera, jendaurrean jartzeko eta entzunaldi izapideen emaitzak jaso dituen memoria ere gehitu da, arau inpaktuaren txosten bat eta genero inpaktuaren aldez aurreko ebaluazioaren txosten bat, halaxe xedatzen baitu Foru Gobernu Kontseiluaren maiatzaren 23ko 29/2017 Foru Dekretuak, zeinak onesten baititu xedapen orokorrak egiteko prozedura, arau inpaktuari eta genero inpaktuari buruzko txostenak egiteko gidak eta araugintza teknikari buruzko jarraibideak.
Aipatutako foru dekretuaren proiektuaren bidez, TicketBAI betebehar berriaren garapena onesten da.
II.- OHAR JURIDIKOAK
1.- KONTSULTA BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta haien artean daude irizpena ematea hauei buruz: “Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean”.
Zerga arloan lurralde historikoak daukan eskumenari buruz egiten den lehenengo erreferentzia Espainiako Konstituzioaren Lehen Xedapen Gehigarrian aurkitzen dugu. Hau ezartzen du: “Konstituzioak babestu eta onartzen ditu forudun lurraldeetako eskubide historikoak. Foru araubide horren eguneratze orokorra, hala denean, Konstituzioaren eta autonomia estatutuen eremuan burutuko da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezartzen du: “Lurralde historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1.Bat artikuluan:
“Lurralde historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, Euskal Autonomia Erkidegoarekiko Ekonomia Itunaren 46. artikuluak xedatzen duenez, zerga informazioaren hornidura orokorraren betebeharrak betetzeko eskumenak lurraldeen artean banatu behar dira:
“Bi. Zerga informazioa orokorrean emateko betebeharrak betetzeko legez eskatutako aitorpenak Estatuko Administrazioari edo lurraldearen arabera eskumena daukan foru aldundiari aurkeztu behar zaizkio, irizpide hauek kontuan harturik:
a) Zergadunek ekonomia jarduerak egiten badituzte, eurek egiten dituzten enpresa edo lanbide jarduerak egiaztatu eta ikertzeko eskumena daukan administrazioari.
b) Zergadunek ez badute ekonomia jarduerarik egiten, zerga egoitza non daukaten hartu behar dute kontuan, lurralde erkidean edo foru lurraldean.
Aurreko hizkietan ezarritakoaren ondorioetarako, jaraunspen jasogabeak, ondasunen erkidegoak edo izaera juridikorik ez daukaten bestelako erakundeak direnean, aipatutako aitorpenak kideak edo partaideak fiskalki helbideratuta dauden administrazioaren aurrean ere aurkeztu beharko dira”.
Bestalde, Euskal Autonomia Erkidego osorako erakundeen eta bertako lurralde historikoetako foru erakundeen arteko harremanei buruzko azaroaren 25eko 27/1983 Legeak honako hau ezarri zuen 7.6 artikuluan, foru erakundeen eskumen esklusibo gisa: “Autonomia Estatutuaren 41. artikuluak esaten dituenak eta, oro har, Ekonomia Itunaren Legeak edo zerga alorreko beste arau edo manu batzuek emanda izan ditzaketen guztiak”.
Bestalde, Arabako Lurralde Historikoko zerga sistemaren printzipio eta arau juridiko orokorrak arautzen dituen Arabako Zergei buruzko otsailaren 28ko 6/2005 Foru Arau Orokorrak, 4. artikuluan, ahalmena ematen dio Arabako Foru Aldundiari zergen arloan beharrezkoak diren garapen xedapen guztiak emateko.
Zehazki, Arabako Zergei buruzko otsailaren 28ko 6/2005 Foru Arau Orokorraren 29.2 artikuluko e) eta i) letretan ezartzen denez, betebehar formala da, batetik, fakturak edo ordezko dokumentuak egitea eta entregatzea, eta, bestetik, fakturak, dokumentuak eta egiaztagiriak gordetzea, baldin eta zerga betebeharrekin zerikusia badute, bai eta fakturazioak egitea ere, gailu edo bitarteko jakin batzuen bidez, eta fakturazio hori Administrazioari igortzea.
Horrez gain, Arabako Zergei buruzko Foru Arau Orokorraren 90.1 artikuluak hau ezartzen du: “Pertsona fisikoek edo juridikoek, publikoek zein pribatuek, eta foru arau honetako 35. artikuluko 3. apartatuan aipatutako erakundeek euren zerga betebeharren inguruko denetariko datu, txosten, aurrerakin eta frogagiriak, zerga ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere”.
Arabako Zergei buruzko Foru Arau Orokorraren 90. artikulu horren 6. apartatuan honako hau adierazten da: "Arau bidez ezartzen denari lotuta, Zerga Administrazioak artikulu honetan eta hurrengoan aipatutako informazioa teknika eta baliabide elektroniko, informatiko eta telematikoen bidez emateko betekizunak eta baldintzak ezar ditzake”.
Azkenik, Diputatuen Kontseiluaren martxoaren 30eko 40/1999 Foru Dekretuak Arabako Foru Administrazioaren Kontsulta Batzordearen eskumenak ezarri zituen, eta horien artean dago, 3.1.a artikuluaren arabera, "araugintzako foru dekretuen proiektuei" buruzko irizpenak ematea”.
Horregatik guztiagatik, TICKETBAIren betebehar berria garatzen duen foru dekretuak Kontsulta Batzorde honen nahitaezko irizpena behar du.
2.- ERAKUNDE ESKUMENA ETA ARAUGINTZAKO GAIKUNTZA
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko arau eskumena; nolanahi ere, tokiko zergei dagokienez, badira toki erakundeei dagozkien eskumenak ere. 
Era berean, lehen aipatutako Arabako Zergen Foru Arau Orokorraren 29.2.i) artikuluaren bigarren paragrafoak honako hau adierazten du: "Halaber, arau bidez zehaztuko dira letra honetan aipatzen den betebeharreko baliabideak, gailuak, ezaugarriak eta gainerako inguruabar guztiak".<0}
Bestalde, Arabako Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 52/92 Foru Arauaren 7.2 artikuluak hau ezartzen du: “Araudi ahalmena baliatuz, Diputatuen Kontseiluari dagokio foru arauak garatu eta egikaritzeko araudiak onartzea, foru dekretuen bitartez”.
3.- PROZEDURA 
Foru fekretuaren proiektu hau Arabako Foru Aldundiak 2021erako onetsitako Urteko Araugintza Planean dago.
Prozedura izapidetzean, erabat bete dira xedapen orokorrak egitearen inguruan indarrean dauden arauak, honako hauei dagokienez: proposamena aurkezteko eskumena duen erakundea, arau inpaktuari buruzko txostena, inpaktu ekonomikoari buruzko txostena eta genero inpaktuaren aldez aurreko ebaluazioa, Kontsulta Batzordeari kontsulta eskatzea eta onespena emateko eskumena duen erakundea.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoari erreparatuz, proiektuaren aurrerapenaren aldez aurreko kontsulta publikoa egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2021eko maiatzaren 28koa, eta han egiaztatzen da 3 proposamen edo ohar erregistratu direla. 
Proposamen horiek ez dute eraginik Foru Dekretuaren proiektuaren artikuluetan, baizik eta Xedapen Iragankor Bakarrean, zeinak TicketBAI betebeharra ezartzeko egutegia ezartzen baitu.
Bestalde, 2021eko maiatzaren 26an, Zerga Araudiaren Zerbitzuak genero inpaktuaren txostena eman zuen, eta foru aldundi honetako Berdintasun, Lankidetza eta Kulturartekotasun Zerbitzuak berretsi egin zuen 2021eko ekainaren 15eko txostenaren bidez.
Azkenik, Foru Gobernu Kontseiluaren maiatzaren 23ko 29/2017 Foru Dekretuaren 14. artikuluan ezarritakoari jarraituz, proiektuaren aurrerapena jendaurrean jartzeko eta entzunaldia emateko izapideak egin dira, baliabide telematikoak erabilita, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2021eko ekainaren 25ekoa, eta bertan jasotzen da ez dela erregistratu araudi xedapena idazteko aintzat hartu beharreko proposamen edo oharrik .
III.- FORU DEKRETUAREN EGITURA.
Foru dekretuaren proiektuak zioen azalpena, hogeita sei artikuluko xedapen atala, sei xedapen gehigarri, xedapen iragankor bakarra eta bi azken xedapen ditu.
Xedapen zatian, Foru Dekretuaren proiektuak tresna teknologikoak erabiltzeko betebeharra ezartzen duen apirilaren 12ko 13/2021 Foru Arauan jasotakoa garatzen du.
Foru arau honen bidez, TicketBAI izeneko sistema informatiko berria ezartzearen ondorioz sortu diren betebeharrak ezartzen dira, ondasun emateak eta zerbitzu prestazioak dokumentatzen dituzten fitxategien osotasuna, kontserbazioa, trazabilitatea, bortxaezintasuna eta bidalketa bermatzeko, eta beharrezkoak diren aldaketak sartzen dira sozietateen gaineko zergari eta pertsona fisikoen errentaren gaineko zergari buruzko foru arauetan. Halaber, sistema informatiko hori aplikatuko da ez-egoiliarren errentaren gaineko zerga ordaintzen duten establezimendu iraunkorrei igorriz gero.
Zehazki, proiektuaren atariko kapituluak TicketBAI betebeharraren xedea, aplikazio eremua eta definizioak ezartzen ditu. Betebehar hori, lehen ere adierazi den bezala, sistema informatiko bat erabiltzeko betebeharra da, hain zuzen, honako hauek egiten dituzten ondasun emate eta zerbitzu prestazio guztiak dokumentatzen dituzten fitxategi informatikoen osotasuna, kontserbazioa, trazabilitatea, bortxaezintasuna eta bidalketa bermatzen dituen sistema informatikoa: 

a) Sozietateen gaineko zergaren zergapekoak.
b) Jarduera ekonomikoak garatzen dituzten pertsona fisikoen errentaren gaineko zergaren zergapekoak. 

c) Establezimendu iraunkor baten bidez errentak lortzen dituzten ez-egoiliarren errentaren gaineko zergaren zergapekoak.
Gainera, betebehar hori osatzen duten elementu guztiak definitzen dira.
I. kapituluan, lehen zerrendatutako zergadunen artean, beren ezaugarri bereziak direla-eta TicketBAI betebeharretik edo fakturan edo frogagirian QR kodea sartzeko betebeharretik kanpo geratzen diren salbuespenak zehazten dira. 

II. kapituluak TicketBAI betebeharra betetzeko gaitutako pertsonak ezartzen ditu:
· Zergaduna
· Haren ordezkaria
· Hirugarrenak edo eragiketaren hartzailea den pertsona edo erakundea, fakturazio betebeharrak arautzen dituen Erregelamenduak ezarritakoaren arabera (maiatzaren 28ko 18/2013 Foru Dekretuaren bidez onartu zen erregelamendu hori), faktura edo egiaztagiria egiteko betebeharraren ondorioetarako.
Nolanahi ere, betebeharra betetzearen erantzukizuna zergadunari dagokio.
Kapitulu honetan zehazten da, halaber, Arabako Foru Aldundiak emandako aplikazio informatikoa edo beste software batzuk erabili ahal izango direla betebeharra betetzeko, baldin eta, azken kasu horretan, proiektuaren III. kapituluan jasotakoa betetzen badute.
III. kapituluak betebeharraren baldintzak betetzeko ordena zehazten du, bai eta fitxategien sorrera, edukia, bidalketa eta gorabeherak ere, Arabako Foru Aldundikoak ez diren pertsonek garatutako softwareek sortutakoak barne.
TicketBAI softwareak sozietateen gaineko zergaren 122.bis artikulua eta pertsona fisikoen errentaren gaineko zergaren 133.bis artikuluetan ezarritako baldintzak bete behar ditu, tresna teknologikoak erabiltzeko betebeharra ezartzen duen apirilaren 21eko 13/2021 Foru Arauak emandako idazketaren arabera.
Funtsean, eska daitezkeen baldintzak eskema honen araberakoak dira:
· TicketBAI fitxategi bat, elektronikoki sinatua, sortu beharko du ondasun emate edo zerbitzu emate bakoitzeko. 
· Faktura edo egiaztagiria ematearekin batera, TicketBAI fitxategia telematikoki bidali beharko da Arabako Foru Ogasunera.
· Eragiketaren fakturak edo egiaztagiriak TicketBAI kodea eta QR kodea izango ditu.
IV. kapituluak TicketBAI fitxategiak Arabako Zergei buruzko otsailaren 28ko 6/2005 Foru Arau Orokorraren 69. artikuluan aipatzen diren epeetan gordetzeko betebeharra ezartzen du. 
V. kapituluan, fakturen edo ordezko dokumentuen hartzaileek aplikazio informatiko baten bidez TickectBAI programari dagozkion betebeharrak bete dituztela egiaztatu ahal izateko prozedura ezartzen da.
VI. kapituluak honakoak arautzen ditu: TicketBAI softwarearen erregistroa, Arabako Foru Aldundikoak ez diren pertsonek edo erakundeek eta haiek garatu dituzten softwareek osatua, TickectBAI softwarearen erregistroan alta ematea eta haiek baztertzeko arrazoiak.
Xedapen gehigarriak
Lehenengo eta bigarren xedapen gehigarriek TicketBAIren zenbait alderdi arautzen dituzte, faktura sinplifikatuak jaulkitzen direnean eta bidaia-agentzien jardueren kasuan, hurrenez hurren.
Hirugarren xedapen gehigarritik seigarrenera, biak barne, TicketBAI betebeharra onesteak hainbat arautegitan dituen aldaketak jasotzen dira, zenbait araudiri eragiten dien betebehar horizontal gisa. Hain zuzen ere:
· 18/2013 Foru Dekretua, maiatzaren 28koa, fakturazio betebeharren arautegia onesten duena.
· 3/2011 Foru Dekretua, urtarrilaren 25ekoa, Zergadunen Errolda eta horren inguruko betebeharrak arautzen dituena.
· 124/1993 Foru Dekretua, apirilaren 27koa, balio erantsiaren gaineko zergaren arautegia onesten duena.
· 41/2006 Foru Dekretua, ekainaren 6koa, Arabako Lurralde Historikoko Zerga Ikuskapenaren Arautegia onesten duena.
Xedapen Iragankor Bakarra
TicketBAI betebeharra ezartzeko egutegia onesten da, hauen arabera:
1. Borondatez egitea (2022ko urtarrilaren 1etik aurrera)
2. Arabako Foru Aldundiaren aholkulari laguntzailea izatea (2022ko apirilaren 1etik aurrera).
3. Jarduera ekonomikoen gaineko zergan alta emanda dauden epigrafearen arabera egiten dituzten enpresa, lanbide edo arte jarduerak (2022ko uztailaren 1a eta urriaren 1a).  
Azkenik, azken xedapenek ezartzen dute, batetik, foru dekretua argitaratzen den egunean jarriko dela indarrean eta 2022ko urtarrilaren 1etik aurrera izango dituela ondorioak, eta, bestetik, Arabako Foru Aldundiari baimena ematen zaiola irizpenaren xede den foru dekretua garatzeko eta aplikatzeko beharrezkoak diren xedapen guztiak emateko.
IV. ARAUDI PROPOSAMENAREN ANALISIA 
TicketBAI betebeharra hiru foru aldundien eta Eusko Jaurlaritzaren artean partekaturiko proiektua da, eta lege betebehar eta betebehar tekniko batzuk ezartzea du helburu; hala, indarrean jartzen denetik aurrera, jarduera ekonomiko bat egiten duten pertsona fisiko eta juridiko guztiek baldintza tekniko batzuk betetzen dituen fakturazio software bat erabili beharko dute. 
Betebehar berri horri esker, foru ogasunek zergadunen jarduera ekonomikoen diru sarrerak kontrolatu ahal izango dituzte, eta, bereziki, azken kontsumitzaileei ondasunak entregatzen edo zerbitzuak ematen dizkieten sektoreetako jarduerenak, neurri handi batean eskudirutan kobratutakoak. Era berean, informazio hori etorkizunean zergadunei beren zerga betebeharrak betetzen laguntzeko erabiliko da, foru ogasunek zergen autolikidazioak (adibidez, balio erantsiaren autolikidazioa) aurrez egiteko proiektuen bidez.
Zerga iruzurra kontrolatzea eta prebenitzea zerga administrazioen lehentasunezko helburuak dira, eta, horretarako, informazio nahikoa eta kalitatezkoa izan behar da, bai eta ahalik eta lasterren lortu ere. Horretarako tresnarik garrantzitsuenetako bat enpresaburuen eta profesionalen diru sarreren bolumena kontrolatzea da. Kontrol hori gauzatzeko, Arabako Zergei buruzko 6/2005 Foru Arau Orokorraren 29.e) artikuluak ezarritakoari jarraituz, enpresaburuek fakturak eta ordezko dokumentuak igorri behar dituzte, eta betebehar hori zerga betebehar formal gisa dago ezarrita. Betebehar hori Diputatuen Kontseiluaren maiatzaren 28ko 18/2013 Foru Dekretuan garatzen da, zeinak fakturazio betebeharrak arautzen dituen arautegia onesten baitu.
Era berean, Arabako Zergei buruzko Foru Arau Orokorraren 29. artikulu horren i) apartatuak zerga betebehar formal gisa ezartzen du "Fakturak gailu edo baliabide jakin batzuez egitea eta fakturak arautegian ezartzen den epealdiaren barruan bidaltzea administrazioari 

Halaber, arautegian zehaztuko dira letra honetan aipatzen den betebeharreko baliabideak, gailuak, ezaugarriak eta gainerako inguruabar guztiak”<0}
Betebehar hori honako hauetan islatzen da: Sozietateen gaineko Zergari buruzko abenduaren 13ko 37/2013 Foru Arauaren 122 bis artikuluan, Ez-egoiliarren Errentaren gaineko Zergari buruzko ekainaren 18ko 21/2014 Foru Arauaren hamaikagarren xedapen gehigarrian eta Pertsona Fisikoen Errentaren gaineko Zergari buruzko azaroaren 27ko 33/2013 Foru Arauaren 113 bis artikuluan, Tresna Teknologikoak erabiltzeko Betebeharra ezartzen duen apirilaren 21eko 13/2021 Foru Arauak emandako idazketaren arabera. 
Bestalde, Tresna Teknologikoak erabiltzeko Betebeharra ezartzen duen apirilaren 21eko 13/2021 Foru Arauak Lehenengo Xedapen Iragankorrean ezartzen du aurreikusitako tresna teknologikoak erabiltzeko betebeharrak ezartzen dituen egutegia arautegi batean jasotako egutegi batean arabera eskatu ahal izango direla, jarduera sektoreen arabera.
Balio Erantsiaren gaineko Zergaren erregelamendua aldatzeari dagokionez, adierazi behar da araudi erkideko zerga itundu bat dela, eta zergaren Estatuko erregelamendua, abenduaren 29ko 1624/1992 Errege Dekretuaren bidez onetsia, ez dela zentzu horretan aldatu, eta Administrazioko Estatu Agentziak ez duela antzeko programarik garatu.
Hala ere, ulertzen da TicketBAI betebeharraren garapena bat datorrela abenduaren 2ko 596/2016 Errege Dekretuak (Balio Erantsiaren gaineko Zergaren kudeaketan bitarteko elektronikoen erabilera modernizatu, hobetu eta sustatzekoa) Estaturako ezarritakoarekin. Errege dekretu horrek aldatu egiten du 1624/1992 Errege Dekretuaren bidez onetsi zen balio erantsiaren gaineko zergaren erregelamendua.
Bestalde, beharrezkotzat jotzen da azterketaren xede den proiektuaren 9. artikuluaren lehenengo lerrokadan zehaztea bertan aipatutako 122 bis eta 133 bis artikuluak Sozietateen gaineko Zergari buruzko abenduaren 13ko 37/2013 Foru Arauari eta Pertsona Fisikoen Errentaren gaineko Zergari buruzko azaroaren 27ko 33/2013 Foru Arauari dagozkiela, hurrenez hurren.
Aurretiko kontsulta publikoaren izapidearen barruan egindako herritarren ekarpenei dagokienez, adierazi behar da foru dekretuaren proiektuaren idazketan eragina izan dezaketenek, hau da, TicketBAI betebeharra abian jartzeko epeak atzeratzea edo malgutzea proposatzen duten ekarpenek, erantzuna izan dezaketela haren Xedapen Iragankor Bakarraren hirugarren puntuan xedatutakoan, honako hau adierazten baitu: "Ogasun, Finantza eta Aurrekontu Saileko diputatuak, foru agindu bidez, xedapen honetan aurreikusitako egutegia aldatu ahal izango du”.
Azkenik, ulertzen da proiektuaren 19. artikuluan pertsona edo erakunde hartzaileak TicketBAI betebeharra betetzen duela egiaztatzeari buruz xedatutakoak ez duela talka egiten Arabako Zergei buruzko 6/2005 Foru Arau Orokorraren 92. artikuluan xedatutakoarekin, zeinak zerga eragina duten datuen izaera erreserbatua arautzen baitu, ez delako inola ere emango TicketBAI betebeharra betetzeari buruzkoa baino harago doan informaziorik. 
V. ONDORIOAK
LEHENENGOA. - TicketBAI betebeharraren garapena onesten duen Foru Dekretuaren proiektuaren 9. artikuluaren lehenengo paragrafoan, sozietateen gaineko zergari eta pertsona fisikoen errentaren gaineko zergari buruzko foru arauen arau aipamen zehatza sartu behar da.
BIGARRENA. - Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

